**A politikum fenomenológiája**

**A Magyar Fenomenológiai Egyesület és az ELTE BTK Filozófia Intézet közös, tematikus konferenciája**

„Az ember természeténél fogva államalkotó élőlény” – mondta Arisztotelész a *Politika* nevezetes, és sokat idézett helyén (*Politika*, 1253a). A politikum már előtte, Platónnál és a szofisztáknál, és utána, egészen mind a mai napig, az ember egyik kitüntetett jellemzőjének számított a filozófusok többsége számára. Az ókortól napjainkig a filozófiatörténet egyik alapvető témájának számított az ember társadalmi léte és meghatározottsága, és közelebbről azok a kérdések, hogy milyen motívumok hatására alkot az ember politikai közösséget, miért hoz létre bizonyos fajtájú politikai közösségeket, és mely politikai formáció lenne az ideális az ember számára, ha ugyan van ilyen. Ezek a kérdések, és a rájuk adott válaszok, válaszkísérletek a legtöbb esetben lényegi módon kapcsolódtak össze egy *antropológiával*, vagyis az ember természetével, mibenlétével kapcsolatos filozófiai vizsgálódásokkal, gondolatokkal és elméletekkel.

A fenomenológiának születése pillanatától fogva, Husserltől, és speciálisan Husserl interszubjektivitás-elméletétől kezdve komoly társadalom- és politikafilozófiai következményei voltak; és a fenomenológia klasszikus szerzői ezeket a következményeket részben vagy egészben ki is dolgozták. Heidegger filozófiájának többé-kevésbé explicit politikai, politikafilozófiai vonatkozásai régóta a Heidegger-kutatás kardinális témái közé számítanak. Gadamernek a dialógussal és Európával kapcsolatos gondolatai szintén súlyos politikafilozófiai következményekkel bírnak, Hannah Arendtnek pedig a fenomenológia által erősen inspirált és meghatározott gondolkodása középpontjában maga a politikum állt.

A francia fenomenológiában a politikafilozófiai motívumok szintén erősen meghatározónak bizonyultak – gondoljunk csak mindenekelőtt Sartre és Merleau-Ponty vonatkozó megnyilvánulásaira. Michel Henry kétkötetes munkát szentelt Marx munkásságának és gondolatainak, és a szocializmus problémája élete végéig foglalkoztatta. Fontos helyet foglalt el továbbá a politikum problémája Marc Richir gondolkodásában is, amit ő mindenekelőtt a „szimbolikus institúció” fogalma felől közelített meg.

Lényeges hatást gyakorolt a fenomenológia a feminizmus fejlődésére is – Simone de Beauvoir, Iris Young és Luce Irigaray mind jelentős mértékben merítettek a fenomenológia fogalomtárából és megközelítésmódjából. Újabban pedig fenomenológiai művek, sőt, frissen létrejött fenomenológiai irányzatok sora foglalkozik a politikum témájával a legkülönbözőbb szempontokból – mint például a már régebb óta létező (legkésőbb Hans Jonas munkásságával határozott körvonalakat öltő) ökológiai fenomenológia, vagy röviden öko-fenomenológia, azután az úgynevezett „Kritikai Fenomenológia” („Critical Phenomenology”), illetve az „Elkötelezett Fenomenológia” („Engaged Phenomenology”).

2023. március 15-ig várjuk a legfeljebb 500 szavas absztraktokat, melyek mindenekelőtt a politika, politikum, közösségi és társadalmi lét problémáinak fenomenológiai megközelítésű előadására tesznek javaslatot az apolitikumfenomenologiaja@gmail.com e-mail címre. A szekcióelőadások időtartama 20 perc lehet majd, melyet 10 perc vita követ.

A konferencia helye és ideje: 2023. május 30-31, kedd-szerda, ELTE BTK Filozófia Intézet.